મારો એ પ્રથમ વિન્ટર કૅમ્પ સોલ સાથે જ્યારે નક્કી થયેલો ત્યારે ઘણી બધી મમ્મીઓ સાથે હતી જેની સાથે હું પણ જોઇન્ટ થઈ. પરંતુ, બન્યું એવું કે કૅમ્પ શરૂ થાય તેના આગળના વીકમાં સ્નો પડ્યો તેથી ઠંડીનું પ્રમાણ વધી ગયું. આથી જ્યાં સુધી અમે કૅમ્પનાં સ્થળે ભેગા થઈએ ત્યાં સુધીમાં એક પછી એક બધી જ મમ્મીઓ નીકળી ગઈ અને છેલ્લે રહી ગઈ હું એકલી અને મારી સાથે જોઇન્ટ થયાં 7 પપ્પાઑ અને 50 બાળકો. અમે સહુએ સ્કાઉટ કૅમ્પ માટેનું સ્થળ સ્ટેટ ડેલાવરમાં નક્કી કર્યું હતું. આ અમારો કૅમ્પ 1 વીકનો હતો. અમારે અમારા નાસ્તા માટે અને પીણાં માટે થોડીઘણી વસ્તુઓ લઈ જવાની હતી જ્યારે લંચ ડિનર માટેની વ્યવસ્થા અમારા કોચ મિ. બ્રાઉન કરવાના હતા. મારા દીકરાના જેટલી જ અતિ ઉત્સાહિત એવી મેં પણ બધા ફાધરોની જેમ અમુક બાળકોની જિમ્મેદારી લઈ લીધી જેથી હું પણ એક નવો અનુભવ કરી શકું. સાચું કહું તો આ કૅમ્પ મને બાળકો કરતાં મારા માટે વિશેષ લાગતો હતો કારણ કે જેટલો બાળકોને માટે અનુભવ હતો તેનાં કરતાં મારા માટે આ એક તદ્દન નવો જ અનુભવ હતો જેને હું એન્જોય કરવાની હતી. આખરે કૅમ્પના દિવસે અમે બંને મા-દીકરા ડેલાવર સ્ટેટના કૅમ્પસમાં પહોંચી ગયાં. અહીં અમારે માટે વુડસની અંદર 1818 માં બનેલું એક હિસ્ટોરિકલ લૉગહાઉસ અમારું સ્વાગત કરવા તૈયાર હતું..